26.1.2006	SM-2005-3453/Ha-23
	
Oikeusministeriö

OM:n kirje OM27:00/2005/14.12.2005

LAUSUNNON ANTAMINEN vihkimisoikeustyöryhmän MIETINNÖSTÄ

Sisäasiainministeriö puoltaa työryhmän ehdotuksia vihkimisoikeuden myöntämistä koskevan lain säätämisestä seuraavin ehdotuksin ja kannanotoin:

Ehdotuksen mukaisesti toimivaltaisena viranomaisena maistraatti myöntäisi vihkimisoikeuden ja sisäasiainministeriön asetuksella annettaisiin tarkemmat säännökset siitä, mikä maistraatti on toimivaltainen laissa tarkoitetussa tehtävässä. Ehdotettu toimintamalli mahdollistaa maistraattien erikoistumisen ja vastaa siten maistraattien toiminnan yleisiä kehittämislinjauksia.

Maistraattien eräistä henkilörekistereistä annetulla lailla (57/2005) säädetään mm. avioehtoasioiden ja lahjoitusasioiden rekistereistä, joita rekistereitä pitävät maistraatit yhdessä. Valtioneuvoston asetuksella (225/2005) on rekisterin teknisestä toimivuudesta vastaavaksi viranomaiseksi säädetty Itä-Suomen lääninhallitus, jossa maistraattien kehittämisyksikkö vastaa yleisesti maistraattien tietohallinnon kehittämisestä ja ylläpidosta. Tämän vuoksi sisäasiainministeriö esittää, että lausunnolla olevan lakiehdotuksen 8 § :ää muutetaan siten, että rekisterinpitäjäksi määrätään Väestörekisterikeskuksen asemesta Itä-Suomen lääninhallitus. 

Lakiehdotuksen 8 §:n 3 momentissa säädetään edelleen, että Väestörekisterikeskus voisi antaa luvan saada rekisterin tietoja teknisen käyttöyhteyden välityksellä sellaiselle julkiselle tai yksityiselle yhteisölle, joka jatkuvasti tarvitsee rekisterin tietoja hyväksyttävää tarkoitusta varten. Ennen tietojen luovuttamista tietojen saajan olisi esitettävä Väestörekisterikeskukselle selvitys tietojen suojauksesta henkilötietolain (523/1999) 32 §:n 1 momentissa tarkoitetulla tavalla. Myös näiltä osin ehdotetaan vastaavanlaista menettelyä kuin mitä on säädetty maistraattien eräistä henkilörekistereistä annetun lain 3 §:n 3 momentissa eli ehdotetaan, että sisäasiainministeriön päätöksellä nimettävä maistraatti voisi antaa lakiehdotuksen 8 §:n 3 momentissa mainitun luvan. Vastaavasti lakiehdotuksen 8 §:n 4 momenttiin sekä avioliittolain 141 a §:ään tulisi rekisterinpitäjäksi Väestörekisterikeskuksen asemesta säätää Itä-Suomen lääninhallitus. Väestörekisterikeskus ja Itä-Suomen lääninhallituksen maistraattien kehittämisyksikkö ovat puoltaneet muutosehdotusta. 

Avioliittolain (411/1987) 17 §:n mukaan siviilivihkimisen on velvollinen toimittamaan henkikirjoittaja. Sisäasiainministeriö on hallituksen esityksessä Eduskunnalle laeiksi rekisterihallintolain ja eräiden maistraattien toimivallan määräytymistä koskevia säännöksiä sisältävien lakien muuttamisesta (HE 229/2005) esittänyt rekisterihallintolakiin lisättäväksi uuden 3 a §:n, jonka 2 momentissa säädettäisiin, että maistraattia johtaa maistraatin päällikkö, josta on siis tarkoitus tulla virkanimi. Voimassa olevassa rekisterihallintoasetuksessa on säädetty maistraatin päällikkönä toimivasta henkikirjoittajasta. Koska on tärkeätä, että vastaisuudessa myös maistraatin päälliköt voisivat toimia vihkijöinä, sisäasiainministeriö esittää, että mainitun avioliittolain 17 §:ään lisätään siviilivihkimisen toimittajaksi myös maistraatin päällikkö. Koska sisäasiainministeriön tavoitteena on, että rekisterihallintolain muutos ja siihen liittyen rekisterihallintoasetuksen muutos tulisi voimaan viimeistään 1.9.2006 lukien, sisäasiainministeriö esittää, että avioliittolain muutos maistraatin päällikön osalta voisi tulla voimaan vastaavasta ajankohdasta.

Yksikön päällikkö
Hallitusneuvos	Tarja Hyvönen

Hallitusneuvos	Leena Lehtonen

TIEDOKSI   AHO/ylijohtaja Hiironniemi
	Itä-Suomen lääninhallitus/Maistraattien kehittämisyksikkö